Tard it-Tlieta filgħaxija il-Prim Ministru ta' Malta Joseph Muscat tkellem mal-Prim Ministru Spanjol Pedro Sanche. Muscat irringrazzjah għall-intervent tiegħu fil-każ tal-bastiment Aquarius. Fit-telefonata iż-żewġ Prim Ministri tkellmu dwar il-kwistjoni tal-immigrazzjoni u esprimew ix-xewqa li ż-żewġ pajjiżi jaħdmu b'mod bilaterali. Dan sabiex tiġi diskussa din il-materja fuq livell Ewropew. Il-Prim Ministru ġdid Spanjol Pedro Sanchez ħabbar li Spanja se tilqa' l-vapur Aquarius wara nuqqas ta' qbil bejn Malta u l-Italja. Il-vapur Aquarius li fuqu hemm 626 immigrant, inkluż tfal u nisa tqal, ġie rrifjutat mill-Gvern Taljan, bil-mexxej tal-partit tal-lemin estrem Taljan Lega Nord sostna li kellha tkun Malta li tilqa' fi ħdanha dan il-vapur. Dan minkejja li r-regoli internazzjonali jsostnu mod ieħor – u li fil-fatt kienet l-Italja li kellha din ir-responsabbiltà.